CELEX: 52018PC0730
Language: lt
Date: 2018-11-05
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi pagal Europos Sąjungos bei jos valstybių narių ir PAVB EPS valstybių ekonominės partnerystės susitarimą įsteigtame Prekybos ir vystymosi komitete, dėl arbitrų sąrašo patvirtinimo

EUROPOS KOMISIJA
            Briuselis, 2018 11 05
            COM(2018) 730 final
            2018/0378(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Europos Sąjungos bei jos valstybių narių ir PAVB EPS valstybių ekonominės partnerystės susitarimą įsteigtame Prekybos ir vystymosi komitete, dėl arbitrų sąrašo patvirtinimo
            
               
         
         
            
               AIŠKINAMASIS MEMORANDUMAS
            
            
               1.Pasiūlymo dalykas
            
            
               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi pagal Europos Sąjungos bei jos valstybių narių ir Pietų Afrikos vystymosi bendrijos (toliau – PAVB) EPS valstybių ekonominės partnerystės susitarimą įsteigtame Prekybos ir vystymosi komitete, dėl numatomo asmenų, pageidaujančių ir galinčių būti arbitrais, sąrašo patvirtinimo.
            
            
               2.Pasiūlymo aplinkybės
            
            
               2.1.Europos Sąjungos bei jos valstybių narių ir PAVB EPS valstybių ekonominės partnerystės susitarimas
            
            
               Europos Sąjungos bei jos valstybių narių ir PAVB EPS valstybių ekonominės partnerystės susitarimu (toliau – Susitarimas) siekiama:
            
            
               a)užmezgant prekybos partnerystę, atitinkančią darnaus vystymosi tikslą, Tūkstantmečio vystymosi tikslus (TVT) ir Kotonu susitarimą, prisidėti prie skurdo mažinimo ir visiško jo panaikinimo; 
            
            
               b)sukurti ir įgyvendinti veiksmingą, nuspėjamą ir skaidrią Šalių tarpusavio ir PAVB EPS valstybių prekybos bei investicijų reglamentavimo sistemą ir taip skatinti regionų integraciją ir ekonominį bendradarbiavimą bei gerinti valdymą; 
            
            
               c)skatinti laipsnišką PAVB EPS valstybių integraciją į pasaulio ekonomiką, atsižvelgiant į jų politinį pasirinkimą ir vystymosi prioritetus; 
            
            
               d)didinti PAVB EPS valstybių prekybos politikos ir su prekyba susijusius pajėgumus; 
            
            
               e)skatinti, kad PAVB EPS valstybėse būtų sudarytos sąlygos didinti investicijas, privataus sektoriaus iniciatyvumą, tiekimo pajėgumą, konkurencingumą ir ekonomikos augimą, ir 
            
            
               f)stiprinti esamus Šalių ryšius ir grįsti juos solidarumu bei abipusiais interesais. 
            
            
               Europos Sąjungos bei jos valstybių narių ir Botsvanos, Lesoto, Namibijos, Esvatinio ir Pietų Afrikos susitarimas laikinai taikomas nuo 2016 m. spalio 10 d., o Europos Sąjungos bei jos valstybių narių ir Mozambiko susitarimas – nuo 2018 m. vasario 4 d.
            
            
               2.2.Prekybos ir vystymosi komitetas
            
            
               Susitarimo 100 straipsniu įsteigiama Jungtinė taryba ir nustatoma, kad ji „prižiūri ir tvarko šio susitarimo įgyvendinimą“. Susitarimo 103 straipsnyje nustatyta, kad „Jungtinei tarybai vykdyti pareigas padeda Prekybos ir vystymosi komitetas, sudarytas iš Šalių atstovų, paprastai vyresniųjų pareigūnų“.
            
            
               Susitarimo 94 straipsnyje nustatyta, kad Prekybos ir vystymosi komitetas „sudaro dvidešimt vieno (21) asmens, pageidaujančio ir galinčio būti arbitru, sąrašą“.
            
            
               2.3.Numatomas Prekybos ir vystymosi komiteto aktas
            
            
               Per pirmąjį Prekybos ir vystymosi komiteto posėdį, kuris vyksta po to, kai Jungtinė taryba priima šio komiteto darbo tvarkos taisykles, turi būti priimtas sprendimas dėl asmenų, pageidaujančių ir galinčių būti arbitrais, sąrašo sudarymo pagal Susitarimo 94 straipsnį (toliau – numatomas aktas).
            
            
               Numatomo akto tikslas – sudaryti dvidešimt vieno asmens, galinčio būti arbitru ginčų sprendimo tvarkos pagal Susitarimo III dalį taikymo atveju, sąrašą. Šio sąrašo patvirtinimas yra esminis elementas siekiant užbaigti kurti Susitarimo ginčų sprendimo ir ginčų vengimo nuostatų veikimo sistemą.
            
         
         
            
               3.Pozicija, kurios turi būti laikomasi Sąjungos vardu
            
            
               Šiuo Tarybos sprendimo pasiūlymu nustatoma pozicija, kurios Sąjungos vardu turi būti laikomasi ES ir PAVB EPS įsteigtame Prekybos ir vystymosi komitete dėl asmenų, pageidaujančių ir galinčių būti arbitrais, sąrašo sudarymo pagal Susitarimo 94 straipsnį.
            
            
               Susitarimo Šalys susitarė dėl asmenų, pageidaujančių ir galinčių būti arbitrais, sąrašo pagal Susitarimo 94 straipsnį ir, laikantis ES sprendimų priėmimo tvarkos, Prekybos ir vystymosi komiteto sprendimo, kuriuo sudaromas šis sąrašas, projektas turėtų būti patvirtintas pirmajame Prekybos ir vystymosi komiteto posėdyje, kuris vyksta po to, kai Jungtinė taryba priima šio komiteto darbo tvarkos taisykles (numatyta pirmąjį 2019 m. pusmetį). 
            
            
               Šis sprendimas yra būtinas, kad būtų galima pradėti taikyti III dalies ginčų vengimo ir sprendimo nuostatas, taigi ir užtikrinti sklandų Susitarimo įgyvendinimą. 
            
            
               4.Teisinis pagrindas
            
            
               4.1.Procedūrinis teisinis pagrindas
            
            
               4.1.1.Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal tarptautinės teisės normas, kuriomis reglamentuojama atitinkamo organo veikla. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .
            
            
               4.1.2.Taikymas aptariamuoju atveju
            
            
               Prekybos ir vystymosi komitetas yra susitarimu, t. y. Europos Sąjungos bei jos valstybių narių ir PAVB EPS valstybių ekonominės partnerystės susitarimu, įsteigtas organas.
            
            
               Aktas, kurį turi priimti Prekybos ir vystymosi komitetas, yra teisinę galią turintis aktas. Vadovaujantis Susitarimo 94 straipsniu, numatomas aktas bus privalomas pagal tarptautinę teisę.
            
            
               Numatomu aktu Susitarimo institucinė struktūra nepapildoma ir nekeičiama.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
               4.2.Materialinis teisinis pagrindas
            
            
               4.2.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               4.2.2.Taikymas aptariamuoju atveju
            
            
               Pagrindinis numatomo akto tikslas ir turinys yra susiję su bendra prekybos politika.
            
            
               Todėl siūlomo sprendimo materialinis teisinis pagrindas yra SESV 207 straipsnis.
            
         
         
            
               4.3.Išvada
            
            
               Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.
            
            
               2018/0378 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl pozicijos, kurios Europos Sąjungos vardu turi būti laikomasi pagal Europos Sąjungos bei jos valstybių narių ir PAVB EPS valstybių ekonominės partnerystės susitarimą įsteigtame Prekybos ir vystymosi komitete, dėl arbitrų sąrašo patvirtinimo
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)2016 m. birželio 10 d. Europos Sąjunga ir jos valstybės narės pasirašė Europos Sąjungos bei jos valstybių narių ir Pietų Afrikos vystymosi bendrijos (toliau – PAVB) EPS valstybių ekonominės partnerystės susitarimą (toliau – Susitarimas). Europos Sąjungai bei jos valstybėms narėms ir Botsvanai, Lesotui, Namibijai, Esvatiniui ir Pietų Afrikai jis laikinai taikomas nuo 2016 m. spalio 10 d., o Europos Sąjungai bei jos valstybėms narėms ir Mozambikui – nuo 2018 m. vasario 4 d.;
            
            
               (2)pagal Susitarimo 94 straipsnio 1 dalį Prekybos ir vystymosi komitetas sudaro asmenų, pageidaujančių ir galinčių būti arbitrais, sąrašą;
            
            
               (3)Prekybos ir vystymosi komitetas per pirmąjį Prekybos ir vystymosi komiteto posėdį, kuris vyksta po to, kai Jungtinė taryba priima šio komiteto darbo tvarkos taisykles, turi priimti sprendimą, kuriuo sudaromas asmenų, pageidaujančių ir galinčių būti arbitrais, sąrašas;
            
            
               (4)tikslinga nustatyti poziciją, kurios Sąjungos vardu turi būti laikomasi Prekybos ir vystymosi komitete, nes numatomas sprendimas bus privalomas Sąjungai;
            
            
               (5)asmenų, pageidaujančių ir galinčių būti arbitrais, sąrašą numatyta sudaryti Susitarimo 94 straipsnio 1 dalimi,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios Sąjungos vardu turi būti laikomasi Prekybos ir vystymosi komitete, grindžiama prie šio sprendimo pridedamu Prekybos ir vystymosi komiteto sprendimo dėl asmenų, pageidaujančių ir galinčių būti arbitrais, sąrašo projektu.
            
            
               2 straipsnis
            
            
               Šis sprendimas skirtas Komisijai.
            
         
         
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai. 
               
            
      
    ---documentbreak--- 
      
         
               EUROPOS KOMISIJA
            Briuselis, 2018 11 05
            COM(2018) 730 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi pagal Europos Sąjungos bei jos valstybių narių ir PAVB EPS valstybių ekonominės partnerystės susitarimą įsteigtame Prekybos ir vystymosi komitete, dėl arbitrų sąrašo patvirtinimo
            
               
         
         
            
               PRIEDĖLIS 
            
            
               PREKYBOS IR VYSTYMOSI KOMITETO SPRENDIMAS Nr. 1
            
            
               [data]
            
            
               dėl asmenų, pageidaujančių ir galinčių būti arbitrais, sąrašo patvirtinimo
            
            
               PREKYBOS IR VYSTYMOSI KOMITETAS,
            
            
               atsižvelgdamas į 2016 m. birželio 10 d. Kasanėje pasirašytą Europos Sąjungos bei jos valstybių narių ir PAVB EPS valstybių ekonominės partnerystės susitarimą (toliau – Susitarimas), ypač į jo 100, 103, 94 ir 104 straipsnius,
            
            
               PRIĖMĖ ŠĮ SPRENDIMĄ:
            
            
               1.Sudaromas asmenų, pageidaujančių ir galinčių būti arbitrais, sąrašas, išdėstytas priede.
            
            
               2.Šis sprendimas įsigalioja jo priėmimo dieną.
            
            
               Priimta ...
            
            
                     
                        
                           
                        Prekybos ir vystymosi komiteto vardu
                     
                  
               
                     
                        ... prekybos ministras 
                     
                  
                  
                     
                        ES atstovas
                     
                     
                     
                     
                  
               
               
            
               PRIEDAS
            
            
               Susitarimo 94 straipsnyje nurodytas arbitrų sąrašas
            
            
               PAVB EPS valstybių atrinkti arbitrai:
            
            
               1.Boitumelo Sendy Gofhamodimo 
            
            
               2.Leonard Moses Phuti
            
            
               3.Makong Tsotetsi
            
            
               4.Dr. Sakeus Akweenda 
            
         
         
            
               5.Advokatas Faizel Ismail 
            
            
               6.Kholofelo Ngokoane Kugler
            
            
               7.Teisėjas Nkululeko J. Hlophe 
            
            
               8.Samuel Jay Levy
            
            
               ES atrinkti arbitrai:
            
            
               9.Jacques BOURGEOIS
            
            
               10.Claus-Dieter EHLERMANN
            
            
               11.Pieter Jan KUIJPER
            
            
               12.Giorgio SACERDOTI
            
            
               13.Laurence BOISSON DE CHAZOURNES
            
            
               14.Ramon TORRENT
            
            
               15.Michael Johannes HAHN
            
            
               16.Helène RUIZ FABRI
            
            
               Šalių bendrai atrinkti arbitrai (kitų valstybių piliečiai, galintys eiti pirmininko pareigas):
            
            
               17.Merit Janow
            
            
               18.Ichiro Araki
            
            
               19.Christian Häberli
            
            
               20.Claus von Wobeser
            
            
               21.Daniel Moulis